Кудалиса ХIасан вукIун вуго ГIаймакиса Абубакарил гIелалъул чи, гьел цого мадрасалда цадахъ цIалулелги рукIун руго, цоцазул пикру дандекколел гьудулзабиги рукIун руго. Гьесги нахъе тун руго авар мацIалъ хъварал лъикIаланго философиялгун-насихгатиял асарал. Диналъул нухде халкъ ахIизе хъварал асаралъги гьев вихьула гъваридаб пикруялъул гIакъиллъунги, социалияб тIекълъиялда, зулмуялда данде чIарав гIалимчилъунги. Гьес кIудияб жигар бахъун буго рахьдал мацIалда хъвавулаб литература цебетIезабизе.